LILL-IMDINA Minn fuq dik l-għolja int rajthom kemm-il darba Telgħin l-egħdewwa għalik, ja Belt Qadima. Int tajt lil bosta wlied l-aħħar tislima U ħsilt bid-dmugħ l-iswar b'demmhom imxarrba. 'Ma ġriet l-aħbar ta' ferħ: mit-triq imġarrba Għaddejtu lil Ruġġier fost l-akbar qima. Mill-ġdid tjassart…… Saflaħħar, bi tbissima, Lin-nies ta' Napuljun rajthom imħarrba. Illum, fis-skiet, tiftakar dawk il-ġrajja U tibki lill-ulied li ssieltu miegħek Biex ma jarawha qatt lil Malta lsira, Għalhekk, bħal ċimiterju, bqajt bla ħajja: U n-nies tirfes bla ħoss…… juq l-oqbra tiegħek, Taħseb fl-eroj qalbiena ta' dil-Gżira. IL-MISTERI TAN-NATURA Fil-qalb ta' l-univers fejn hemm miġbura L-egħġubijiet tal-ġmiel, tal-lwien u d-dija, Hemm il-misteri kbar, sa fl-iċken fjura, Misteri minsuġin b'gherf is-sbuhija. Fl-għerien ta' l-oċejan kull lewn u sura Ta' ħut/arzell u qroll; taħt l-art moħbija Djamanti u ġawhar; deheb fis-sema u ħmura… U blu ħolliem ta' lejla saħħarija. Misteru fl-iċken qamħa u f'kull żerriegħa, Misteru d-dawl, l-għajnejn, il-mewt u l-ħajja, Misteru l-qalb tal-bniedem b'kull ma fiha. Alla misteru: u mill-essenza Tiegħu Mal-ġmiel li ħalaq xerred frak bi qtajja' Biex nagħrfu ċ-ċokon tagħna u kobor Driegħu.